CELEX: 32017D1839
Language: sk
Date: 2017-10-09 00:00:00
Title: Vykonávacie rozhodnutie Komisie (EÚ) 2017/1839 z 9. októbra 2017, ktorým sa mení vykonávacie rozhodnutie 2013/426/EÚ o opatreniach na zabránenie zavlečenia vírusu afrického moru ošípaných z určitých tretích krajín alebo častí územia tretích krajín, v ktorých je potvrdený výskyt tejto nákazy, do Únie, ktorým sa zrušuje rozhodnutie 2011/78/EÚ [oznámené pod číslom C(2017) 6672] (Text s významom pre EHP )

11.10.2017   
            
            
               SK
            
            
               Úradný vestník Európskej únie
            
            
               L 261/22
            
         VYKONÁVACIE ROZHODNUTIE KOMISIE (EÚ) 2017/1839
   z 9. októbra 2017,
   ktorým sa mení vykonávacie rozhodnutie 2013/426/EÚ o opatreniach na zabránenie zavlečenia vírusu afrického moru ošípaných z určitých tretích krajín alebo častí územia tretích krajín, v ktorých je potvrdený výskyt tejto nákazy, do Únie, ktorým sa zrušuje rozhodnutie 2011/78/EÚ
   
      
         [oznámené pod číslom C(2017) 6672]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 6,
   keďže:
   
               (1)
            
            
               Africký mor ošípaných je vysoko nákazlivá a smrteľná infekcia domácich ošípaných a diviakov, ktorá sa môže rýchlo šíriť, najmä prostredníctvom produktov získaných z infikovaných zvierat a kontaminovaných neživých predmetov.
            
         
               (2)
            
            
               Z dôvodu situácie v súvislosti s africkým morom ošípaných v Rusku a Bielorusku Komisia prijala vykonávacie rozhodnutie 2013/426/EÚ (2), ktorým sa stanovujú opatrenia zabezpečujúce okrem iného primerané čistenie a dezinfekciu vozidiel na prepravu hospodárskych zvierat, ktoré prevážajú živé zvieratá a ktoré vstupujú do Únie z týchto dvoch krajín. Vykonávacím rozhodnutím Komisie (EÚ) 2015/1752 (3) boli tie isté opatrenia rozšírené na Ukrajinu.
            
         
               (3)
            
            
               Po nedávnych oznámeniach ohnísk afrického moru ošípaných v Moldavsku by sa mali existujúce opatrenia na čistenie a dezinfekciu stanovené vo vykonávacom rozhodnutí 2013/426/EÚ rozšíriť aj na vozidlá, ktoré vstupujú do Únie z Moldavska.
            
         
               (4)
            
            
               Zoznam tretích krajín a častí územia tretích krajín, v ktorých je potvrdená prítomnosť vírusu afrického moru ošípaných, stanovený v prílohe I k vykonávaciemu rozhodnutiu 2013/426/EÚ by sa preto mal zodpovedajúcim spôsobom zmeniť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V prílohe I k vykonávaciemu rozhodnutiu 2013/426/EÚ sa za slovo „Bielorusko“ vkladá slovo „Moldavsko“.
   Článok 2
   Toto rozhodnutie je určené členským štátom.
   
      V Bruseli 9. októbra 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 24, 30.1.1998, s. 9.
   
      (2)  Vykonávacie rozhodnutie Komisie 2013/426/EÚ z 5. augusta 2013 o opatreniach na zabránenie zavlečenia vírusu afrického moru ošípaných z určitých tretích krajín alebo častí územia tretích krajín, v ktorých je potvrdený výskyt tejto nákazy, do Únie, ktorým sa zrušuje rozhodnutie 2011/78/EÚ (Ú. v. EÚ L 211, 7.8.2013, s. 5).
   
      (3)  Vykonávacie rozhodnutie Komisie (EÚ) 2015/1752 z 29. septembra 2015 o zmene vykonávacieho rozhodnutia 2013/426/EÚ o opatreniach na zabránenie zavlečenia vírusu afrického moru ošípaných z určitých tretích krajín alebo častí územia tretích krajín, v ktorých je potvrdený výskyt tejto nákazy, do Únie, ktorým sa zrušuje rozhodnutie 2011/78/EÚ (Ú. v. EÚ L 256, 1.10.2015, s. 17).